Bertel Haarder (V), 2003-02-28:
Jeg er glad for, at forslagsstillerne understreger, at det både er rimeligt og nyttigt at have en praktikantordning, hvor unge mennesker fra tredjelande kan komme til Danmark som led i deres uddannelse.
Jeg er også enig i, at en sådan ordning naturligvis ikke skal misbruges til at skaffe ulovlig billig arbejdskraft til landet, og jeg er enig i, at de unge ikke må udnyttes.
Det er også vigtigt at sikre, at det ikke bliver en sovepude at hente udenlandsk ufaglært arbejdskraft til landet frem for at få løst problemet med at få alle de udlændinge, der allerede er her i landet, i gang med beskæftigelse på det danske arbejdsmarked. Vi må sikre, at samarbejdet mellem kommuner og arbejdsmarkedsråd fungerer, således at der ikke i den ene del af landet hentes udenlandsk arbejdskraft, samtidig med at der i den anden del af landet er ledig arbejdskraft, som kunne have udført det pågældende arbejde. Om den gældende ordning for praktikanter kan jeg oplyse, at alle udenlandske praktikanter, som får opholdstilladelse i Danmark, registreres i både Udlændingeregisteret og i CPR.
Et praktikophold skal have et uddannelsesmæssigt formål og indhold og have en naturlig tilknytning til en påbegyndt eller erhvervet uddannelse.
Praktikstedet skal i uddannelsesmæssig henseende være egnet til at modtage den pågældende, det vil sige, at der skal være en praktikpladsgodkendelse.
Derudover skal løn- og ansættelsesforhold være de sædvanlige efter danske forhold.
For at sikre ordningens uddannelsesmæssige formål og forhindre misbrug har Udlændingestyrelsen i 2001 skærpet kravene til den dokumentation, som praktikanten skal fremlægge for den påbegyndte eller erhvervede uddannelse i hjemlandet.
Samtidig afkræves arbejdsgiveren detaljerede oplysninger om arbejdsopgaverne under opholdet i Danmark, samt om, hvorledes praktikantens uddannelse suppleres af praktikopholdet.
Opholdet skal altså have en uddannelsesmæssig værdi.
Som nævnt skal praktikstedet godkendes, på landbrugsområdet enten af de regionale praktikpladsudvalg eller Det Faglige Uddannelsesudvalg for Jordbrug, hvor der begge steder sidder repræsentanter for både arbejdsgivere og lønmodtagere.
I andre tilfælde vil Udlændingestyrelsen indhente godkendelse fra relevante brancheorganisationer både på arbejdsgiver- og lønmodtagerside. Hvis et praktiksted ikke opfylder sine forpligtelser, kan godkendelsen inddrages. Efter gældende praksis må et praktiksted maksimalt have to praktikanter.
Hvis der ønskes flere, skal der søges særskilt om det, og der vil i den forbindelse blive lagt vægt på produktionens omfang, virksomhedens størrelse og antallet af ansatte.
Hvis en praktikant ønsker at skifte arbejdsplads, skal der indgives en ny ansøgning om opholdstilladelse til Udlændingestyrelsen, hvorefter det igen vil blive undersøgt, om alle betingelser er opfyldt i relation til det nye praktiksted.
Varigheden af det samlede ophold vil ikke kunne forlænges, selv om der skiftes praktiksted.
Der er altså i dag en ganske omfattende kontrol med og regulering af udenlandske praktikanters ophold i Danmark.
Regeringen mener, at den eksisterende ordning, hvor kontrollen som nævnt blev skærpet så sent som i 2001, generelt fungerer tilfredsstillende.
Derfor vil jeg foranledige, at praksis på området bliver gennemgået i samarbejde med arbejdsmarkedets parter for at undersøge, om der er behov for yderligere kontrolforanstaltninger eller justering af praksis, og derefter vil jeg meget gerne orientere Folketingets Integrationsudvalg om resultatet.
FN's vurdering er altså, at det i hvert fald i en periode har været sikkert at vende tilbage til Irak, hvis man gør det frivilligt, altså rejser som almindelig passager med papirerne i orden, hvorimod FN har vurderet, at det ikke var sikkert, hvis man bliver ekskorteret hjem af betjente og overladt til de irakiske myndigheder.
Det er altså den vurdering, som FN har anlagt.